Gyanvapi Masjid Case : ज्ञानवापी मस्जिद में आज का सर्वे पूरा हुआ, तहखानों की हुई वीडियोग्राफी
सुबह से ही मस्जिद परिसर के आसपास बड़ी संख्या में पुलिस फोर्स को तैनात किया था और 500 मीटर के दायरे में दुकानों को बंद कर दिया गया।
Gyanvapi Masjid Case : वाराणसी में ज्ञानवापी मस्जिद (Gyanvapi Masjid ) में आज सर्वे का काम पूरा हो गया है। कोर्ट के आदेश के मुताबिक एडवोकेट कमिश्नर ने पूरे दलबल के साथ ज्ञानवापी मस्जिद परिसर के अंदर आज के सर्वे का काम पूरा कराया। जानकारी के मुताबिक सर्वे टीम के साथ वादी-प्रतिवादी पक्ष भी परिसर में मौजूद थे। वहीं एहतियातन मस्जिद परिसर के आसपास बड़ी संख्या में पुलिस फोर्स को तैनात किया गया। मस्जिद परिसर के 500 मीटर के दायरे में दुकानों को बंद कर दिया गया । एक किमी के दायर में 1500 से ज्यादा सुरक्षाकर्मियों को तैनात रहे कोर्ट के आदेश के मुताबिक मस्जिद के चप्पे-चप्पे की वीडियोग्राफी और फोटोग्राफी कराई गई। मस्जिद के तहखाने का भी सर्वे कराया गया। इस सर्वे को पूरा कराने की जिम्मेदारी डीएम और पुलिस कमिश्नर को दी गई थी। कोर्ट ने आदेश दिया था कि वादी, प्रतिवादी, वकील, एडवोकेट कमिश्नर और उनके सहायक भी सर्वे में मौजूद रहेंगे। कोर्ट के आदेश मुताबिक आज सुबह 8 बजे से दोपहर 12 बजे तक सर्वे का काम संपन्न हुआ।कोर्ट ने आदेश दिया था कि एडवोकेट कमिश्नर अजय कुमार मिश्रा ही रहेंगे। वहीं कोर्ट ने विशाल सिंह और अजय सिंह को सहायक कोर्ट कमिश्नर नियुक्त किया है। कोर्ट ने पूरी सर्वे रिपोर्ट 17 मई को अदालत में पेश करने का आदेश दिया है। ज्ञानवापी मस्जिद प्रतिष्ठित काशी विश्वनाथ धाम के करीब स्थित है और स्थानीय अदालत महिलाओं के एक समूह द्वारा इसकी बाहरी दीवारों पर मूर्तियों के सामने दैनिक प्रार्थना की अनुमति मांगने से जुड़ी याचिका पर सुनवाई कर रही है ।एआईएमआईएम के प्रमुख असदुद्दीन ओवैसी ने इस मामले पर पत्रकारों के सवालों का जवाब देते हुए कहा- ' सुप्रीम कोर्ट में एक याचिका में ज्ञानवापी मामले को मेंशन किया गया है और चीफ जस्टिस ने इस मामले को जस्टिस चंद्रचूड़ की बेंच को दिया है। मुझे उम्मीद है वहां इस मामले पर गौर किया जाएगा।'